經和寧門外賣花市見菊
作者：楊萬里
朝代：宋

paragraphs: 病眼仇冤一束書，客舍葭莩菊一株。
看來看去兩相厭，花意索寞恰似無。
清曉肩輿過花市，陶家全圃移在此。
千株萬株都不看，一枝兩枝誰復貴。
平地拔起金浮屠，瑞光千尺照碧虛。
乃是結成菊花塔，蜜蜂作僧僧作蝶。
菊花障子更玲瓏，生採翡翠鋪屏風。
金錢裝面密如積，金鈿滿地無人拾。
先生一見雙眼開，故山三逕何獨懷。
君不見內前四時有花賣，和寧門外花如海。